[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.7.2006

SEC(2006) 1054 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με τις δαπάνες του ΕΓΤΠΕ - Τμήμα Εγγυήσεων Σύστημα έγκαιρης προειδοποίησης aριθ. 5–6/2006

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Παρατηρήσεις επί της εκτέλεσης του προϋπολογισμού του 2006 3

3. Συμπεράσματα 4

Εισαγωγή

Στο παράρτημα 1 παρουσιάζεται το πραγματικό επίπεδο εκτέλεσης του προϋπολογισμού για την περίοδο από τις 16 Οκτωβρίου 2005 έως τις 30 Απριλίου 2006, εν συγκρίσει με την πορεία των δαπανών που ορίζεται από τον δείκτη, όπως θεσπίστηκε βάσει των διατάξεων του άρθρου 7 κανονισμού (EΚ) αριθ. 2040/2000 του Συμβουλίου, της 26ης Σεπτεμβρίου 2000, για τη δημοσιονομική πειθαρχία[1].

Παρατηρήσεις επι της εκτελεσησ του προϋπολογισμου του 2006

Στη συνέχεια ακολουθούν σύντομες παρατηρήσεις επί των σημαντικότερων αποκλίσεων μεταξύ του πραγματικού επιπέδου εκτέλεσης και του επιπέδου εκτέλεσης που προβλέπεται από τον δείκτη για τους διάφορους τομείς του προϋπολογισμού του 2006 (Σημείωση: το τρέχον επίπεδο εκτέλεσης εμφανίζεται μεταξύ παρενθέσεων: (+) εάν πρόκειται για υπέρβαση ή (–) εάν πρόκειται για υστέρηση).

Νομισματικοί παράγοντες

Η ισοτιμία δολαρίου/ευρώ

Για τις δαπάνες που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως σιτηρών και ζάχαρης, καθώς και ορισμένων εσωτερικών ενισχύσεων, όπως η ενίσχυση για το βαμβάκι, το επίπεδο των δαπανών είναι συνάρτηση της ισοτιμίας ευρώ/δολαρίου.

Σύμφωνα με το άρθρο 8 παράγραφος 1 του κανονισμού (ΕΚ) αριθ. 2040/2000, ο προϋπολογισμός που εγκρίθηκε από την Αρμόδια για τον Προϋπολογισμό Αρχή καταρτίστηκε με βάση τη μέση ισοτιμία Ιουλίου-Σεπτεμβρίου 1 ευρώ = 1,22 $. Σημειωτέον ότι για το διάστημα από 1ης Αυγούστου 2005 έως 30 Απριλίου 2006, η μέση ισοτιμία ήταν περίπου 1 ευρώ = 1,21 $, ήτοι περίπου 1% κάτω από την ισοτιμία που χρησιμοποιήθηκε για την κατάρτιση του προϋπολογισμού του 2006.

Υποκατηγορία 1α: Δαπάνες ΚΓΠ (χωρίς την αγροτική ανάπτυξη)

Ζάχαρη (+ 296,9 εκατομμύρια ευρώ)

Οι ποσότητες ζάχαρης που εξήχθησαν με επιστροφές είναι μεγαλύτερες εν συγκρίσει με τον όγκο των εξαγωγών που προβλεπόταν στον προϋπολογισμό του 2006. Αυτός ο παράγοντας είχε ως αποτέλεσμα υψηλότερες δαπάνες από τις προβλεπόμενες για τις επιστροφές κατά την εξαγωγή, παρά την συνολική μείωση του επιπέδου των επιστροφών κατά την εξαγωγή.

Οπωροκηπευτικά (– 109,2 εκατομμύρια ευρώ)

Τα κράτη μέλη ολοκλήρωσαν την καταβολή της ενίσχυσης για τη μεταποίηση της τομάτας. Πραγματοποίησαν χαμηλότερες δαπάνες, λόγω των μικρότερων ποσοτήτων τομάτας που παραδόθηκαν στα εργοστάσια μεταποίησης. Επιπροσθέτως, φαίνεται ότι οι πληρωμές τις οποίες θα καταβάλουν τα κράτη μέλη για το επιχειρησιακό ταμείο των οργανισμών παραγωγών θα είναι μικρότερες από τις δαπάνες που προβλέπονται στον προϋπολογισμό. Επί του παρόντος, η Επιτροπή αναμένει η εφαρμογή του εν λόγω μέτρου να επιφέρει εξοικονόμηση των πόρων του προϋπολογισμού στον τομέα των οπωροκηπευτικών.

Γάλα και γαλακτοκομικά προϊόντα (– 104,7 εκατομμύρια ευρώ)

Οι σημερινές ευνοϊκές συνθήκες της εσωτερικής και εξωτερικής αγοράς επέτρεψαν γενικά στην Επιτροπή να μειώσει το συνολικό επίπεδο των ποσοστών επιστροφής κατά την εξαγωγή και των ενισχύσεων στην εσωτερική αγορά για τα διάφορα προϊόντα του εν λόγω τομέα, γεγονός που είχε ως αποτέλεσμα χαμηλότερες δαπάνες από τις προβλεπόμενες. Η Επιτροπή αναμένει η εν λόγω υστέρηση εκτέλεσης να συνεχιστεί έως τη λήξη του δημοσιονομικού έτους.

Άμεσες ενισχύσεις (– 3.036 ,3 εκατομμύρια ευρώ)

Η τρέχουσα υστέρηση εκτέλεσης αφορά πρωτίστως τις αποσυνδεδεμένες άμεσες ενισχύσεις. Αντικατοπτρίζει το γεγονός ότι ορισμένα κράτη μέλη αντιμετώπισαν σημαντικές διοικητικές δυσκολίες όσον αφορά τον καθορισμό και την καταβολή των ποσών της οφειλόμενης ενίσχυσης και, ως εκ τούτου, στην τήρηση του ρυθμού πληρωμών που προβλέπεται από τον δείκτη. Η Επιτροπή παρακολουθεί εκ του σύνεγγυς και επικαιροποιεί την πορεία εκτέλεσης βάσει των πληροφοριών που της παρέχουν τακτικά τα κράτη μέλη. Παρά το γεγονός ότι είναι πολύ νωρίς να εκτιμηθεί το τελικό αποτέλεσμα, οι περισσότερες δυσκολίες αναμένεται να υπερκερασθούν στο προσεχές μέλλον. Μολαταύτα, επί του παρόντος, η Επιτροπή δεν μπορεί να αποκλείσει την υποαπορρόφηση των πιστώσεων του προϋπολογισμού για το συγκεκριμένο μέτρο.

Συμπεράσματα

Για την υποκατηγορία 1α, η απορρόφηση των πιστώσεων για τις δαπάνες των κρατών μελών από τις 16 Οκτωβρίου 2005 έως τις 30 Απριλίου 2006 ανήλθε σε 33 137,8 εκατομμύρια ευρώ, ήτοι στο 76,6% των διαθέσιμων πιστώσεων. Η συνολική υποαπορρόφηση των πιστώσεων του προϋπολογισμού, εν συγκρίσει με τον δείκτη, ανήλθε περίπου σε 3 107,5 εκατομμύρια ευρώ για την ίδια περίοδο, η οποία αποδίδεται κυρίως στην εκτέλεση του προϋπολογισμού των άμεσων ενισχύσεων για την προαναφερθείσα περίοδο.

Για την υποκατηγορία 1β, η απορρόφηση των πιστώσεων για τις δαπάνες των κρατών μελών από τις 16 Οκτωβρίου 2005 έως τις 30 Απριλίου 2006 ανήλθε σε 3 625,1 εκατομμύρια ευρώ, δηλαδή στο 46,6% των διαθέσιμων πιστώσεων. Επί του παρόντος, η Επιτροπή αναμένει οι πιστώσεις του εν λόγω τομέα να εκτελεσθούν όπως προτείνεται στον προϋπολογισμό του 2006.

[pic]

[pic]

[1] ΕΕ L 244 της 29.9.2000, σ. 27.